ବଲାଙ୍ଗିରଃ ପାଟଣାଗଡ଼ ପାର୍ସଲ୍ ବୋମା ବିସ୍ଫୋରଣରେ ଆହତ ହୋଇଥିବା ରିମାରାଣୀ ଆଜି ଏସ୍ସିବି ମେଡିକାଲ କଲେଜ୍ରୁ ଡିସଚାର୍ଜ ହୋଇପାରନ୍ତି। ବିସ୍ଫୋରଣରେ ଗୁରୁତର ଆହତ ହୋଇ ରୀମା କଟକ ବଡ଼ ମେଡିକାଲରେ ଚିକିତ୍ସିତ ହେଉଥିଲେ। ତାଙ୍କର ସ୍ୱାସ୍ଥ୍ୟ ଅବସ୍ଥାରେ ସୁଧାର ଆସିଥିବାରୁ ପ୍ଲାଷ୍ଟିକ ସର୍ଜରୀ ବିଭାଗରୁ ଅଣାଯାଇ ଆଖି ପରୀକ୍ଷା ନିମନ୍ତେ ତାଙ୍କୁ ଚକ୍ଷୁ ବିଭାଗକୁ ନିଆଯାଇଥିଲା। ସମସ୍ତ ବିଭାଗରୁ ଅନୁମତି ମିଳିବା ପରେ ରୀମାଙ୍କୁ ଡିସଚାର୍ଜ କରାଯିବ ବୋଲି ମେଡିକାଲ କର୍ତ୍ତୃପକ୍ଷ କହିଛନ୍ତି। ସେପଟେ କ୍ରାଇମବ୍ରାଞ୍ଚ ତଦନ୍ତ ସତ୍ତ୍ୱେ ଏଯାଏଁ ଘଟଣାର ଅଭିଯୁକ୍ତ ଧରାପଡ଼ିନି।
ରୀମାଙ୍କ ଅନୁରୋଧ କ୍ରମେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଘଟଣାର ତଦନ୍ତ ଦାୟିତ୍ୱ କ୍ରାଇମବ୍ରାଞ୍ଚକୁ ଦେଇଥିଲେ। ହେଲେ ଏପର୍ଯ୍ୟନ୍ତ ଜଣେ ହେଲେ ଅଭିଯୁକ୍ତଙ୍କୁ ଧାରିପାରିଲାନି କ୍ରାଇମ୍ବ୍ରାଞ୍ଚ। ଗତ ଫେବ୍ରୁଆରୀ ୨୩ ତାରିଖରେ ବାହାଘର ଉପହାର ବକ୍ସ ଖୋଲୁ ଖୋଲୁ ହଠାତ୍ ବିସ୍ଫୋରଣ ଘଟିଥିଲା। ଏଥିରେ ରୀମାରାଣୀ ଆହତ ହେବା ସହିତ ତାଙ୍କ ସ୍ୱାମୀ ସୌମ୍ୟଶେଖରଙ୍କର ମୃତ୍ୟୁ ହୋଇଥିଲା।
